Ma. Asuncion Damasco Abaya
15 August 1938 – 06 July 2010
Nagsamneng. Daytoy ti sungbat ni mamang idi damagen diay doctor no ania ti marikrikna na. Nagsamneng met ti balikas a kanayun a mangeg ko kaniana tunggal agalenna ti sakit a marikriknana. Ti ammok, maysa a kadaanan a termino nga us-usaren laeng dagiti naun-una nga Ilocano. Ngem saan gayam a popular daytoy a termino. Ni laeng mamang ti mangus-usar ken makin kukua. Nasamneng, kayatna a sawen para kaniana, nasakit, nasanaang, naut-ot, nasaem.
Idi July 6, 2010, nag ultimo ti pakasaritaan ti nainlubongan a bagi ni mamang. Myocardial Infection ti imbaga diay doctor kalpasan ti tallo nga rabii a panag ag-agal. Ngem kunak no maiyawid ko nga sibibiag ni mamang. Pulos a diak pinanunot a panawan nakamin..
Para kadakami nga annakna, kakabagian, gagayyem ken mangipatpateg kaniana, mangrugi pay laeng ti kinasamneng ti biagmi. Kas met lang kadagiti dadduma nga inanak, uray dadakkel kamin a pinanawanna, inkam to latta marikna ti nauneg nga pannakailiwmi iti ina, a saan to pulosen a masungbatan. Sursuruen mi manen ti mangirugi iti biag nga awan ti aw-awaganmi iti mamang a katakunay naymi iti panangdaliasat mi met kadagiti bukodmi a biag.
Ammok, aglabas to met laeng ti saem ti ipapanawna. Ammok met nga amin a tao ket makarikna iti umiso a padas. Kas met ti sabali nga inanak, agtul tuloy to latta met ti tunggal biagmi. Masanay kaminto met laeng nga awanen ti tao nga aw-awaganmi iti mamang tunggal agawid kami iti balaymi. Ngem adunto to ti pagdumaan-na. Saan to pulosen a maipada. Makitkita minto latta isuna kadagiti marunggay a natengenmi, kadagiti dalan a mapan diay tiendaan ken simbaan a bassit nga immanay nga ayuyang na kadagiti tiempo a binuk bukodannna.
Agyaman kami unay ti imparikna yo nga ayat, ragsak ken dungngo kenni mamang bayat ti pannakikadua na kadakayo. Sapay koma ta mapakawan yo isuna kadagiti nagkur kurangan na kadakayo.
Agyaman kami unay kadagiti kakabagyan iti nagan daydi ama mi a nangayat met a sipupudno kenni mamang ditoy Vigan, diay San Juan ken diay Bangued, kasta met ti pamilya ti nakaikamangan ni adingko, dagiti kakabagian ni mamang diay Narvacan, diay Cavite ken iti sabali pay a lugar, dagiti inayat na a grupo ken kad kadua na kadagiti tiempo a pinadas na met ti agdaliasat iti sabali a lugar, ti Apostleship of Prayer ken Manaoag Devotees, dagiti kaarrubami diay Cabassan ken Beddeng Laud a kanayun a kinapat patang ken kina kinkinnatawa na kadagiti tiempo nga awan kami nga annakna, dagiti gagayyem ken katrabahoan mi nga agkakabsat a siaanus a nakikadkadua ken naki andingay kadakami kabayatan ti panangladingit mi ken ti pannakaimassayag ni mamang kasta met dagiti timmulong ti panangbaklay ti gastos kadagidiay a tiempo.
Sapay koma ta maaddaan kamin to met ti gundaway a mangsubalit kadagiti ayat ken anus yo.
Agyaman kami manen unay kadakayo.
Filed under: Personal | Leave a comment »
ita_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn